Метадычныя рэкамендацыі па вучэбным прадмеце   
“Літаратурнае чытанне” для IV класа ўстаноў агульнай сярэдняй   
адукацыі з беларускай і рускай мовамі навучання і выхавання

Урок 18. Янка Сіпакоў. “Любая мая Беларусь!”

**ЗАДАЧЫ:** удасканальваць навык правільнага вымаўлення гукаў, захоўваць акцэнталагічныя нормы пры чытанні; фарміраваць чытацкія ўменні знаходзіць у празаічным творы з дапамогай выбарачнага чытання адказы на пытанні; развіваць уменне задаваць пытанні па тэксце, выказвацца на зададзеную тэму; удасканальваць уменне выразнага чытання; фарміраваць патрыятычныя пачуцці.

Ход урока

Урок пачынаецца з праверкі дамашняга задання. Настаўнік і вучні слухаюць і ацэньваюць выразнае чытанне па памяці верша Уладзіміра Карызны “Люблю цябе, Белая Русь” (7-8 чалавек).

Маўленчая размінка праводзіцца на матэрыяле верша Міхася Пазнякова “Родныя з’явы” (с. 63). Спачатку настаўнік сам чытае тэкст, пасля прапануе вучням яшчэ раз перачытаць яго самастойна.

Гутарка па пытаннях:

- Твор насычаны ўласнымі назвамі рэк, азёр і гарадоў. Пералічыце іх, яшчэ раз згрупаваўшы па агульных словах. У якой краіне знаходзяцца гэтыя вадаёмы і гарады?

- З якой мэтай, на вашу думку, паэт напоўніў радкі ўласнымі назвамі? *(Відаць, каб паказаць багацце і разнастайнасць нашай краіны рэкамі, азёрамі і гарадамі.)*

Затым настаўнік акцэнтуе ўвагу вучняў на вылучаных літарах у словах верша і прапануе асобным чацвёртакласнікам уголас прачытаць радкі, правільна вымаўляючы адпаведныя гукі.

Работа з апавяданнем Янкі Сіпакова “Любая мая Беларусь!”

Рубрыка “Успомніце” (с. 63):прыдумванне зместу на аснове загалоўка апавядання “Любая мая Беларусь!”. Актуалізацыя ведаў пра паходжанне назвы ***Белая******Русь***. *(Літаральна з першых урокаў вучэбнага прадмета “Чалавек і свет” (змястоўны блок “Мая Радзіма — Беларусь”) вучні даведаліся пра паходжанне назвы нашай краіны, таму павінны прыгадаць тры гіпотэзы: першая — ад белага колеру льняной вопраткі, другая — ад светлых валасоў нашых жыхароў, трэцяя — слова* ***белая*** *абазначае* ***вольная****,* ***свабодная****.)*

Арганізацыя слоўнікавай работы з незразумелымі словамі ***спрадвеку*** і ***адрынуць***, складанне з імі ўласных сказаў.

Чытанне апавядання настаўнікам. Выяўленне эмацыянальных адносін да прачытанага: якія радкі ў творы падаліся самымі цікавымі і пазнавальнымі? Прачытайце іх яшчэ раз і патлумачце свой выбар.

Самастойнае перачытванне твора вучнямі з мэтай пошуку радкоў пра вобразы Беларусі, на якія звяртае ўвагу аўтар у тэксце. *(Гэта вобраз самой Беларусі, палёў, лугоў, аблокаў, вятроў, крыніц, лясоў, людзей і г. д.)*

Адказы вучняў на пытанні і заданні 1–6 да твора, змешчаныя ў падручніку (с. 66).

Каб адзначыць навукова-пазнавальны характар твора і патрыятызм пісьменніка, варта задаць пытанні:

- Чаму апавяданне “Любая мая Беларусь!” можна лічыць яшчэ і навукова-пазнавальным творам? *(У ім падаюцца разнастайныя навуковыя факты: напрыклад, зялёна-сіні выгляд тэрыторыі Беларусі з космасу, пералічваюцца галоўныя рысы характару нашых людзей, паведамляецца пра ўмерана-кантынентальны клімат, паказана гістарычная сувязь беларусаў з сербамі.)*

- Да якога перыяду нашай Радзімы — гістарычнага мінулага ці сучаснасці — можна аднесці ілюстрацыю, што змешчана на с. 65? Патлумачце свой выбар.

- Ці можна аўтара гэтага апавядання назваць патрыётам? Чаму? *(Патрыёт — чалавек, прасякнуты адданасцю і любоўю да сваёй Радзімы, да свайго народа.)*

Выкананне задання 7: падрыхтоўка да выразнага чытання твора.

Вольны аповед замежным гасцям пра славутасці і багацці Беларусі (рубрыка “Творчае заланне”, с. 66).

Пасля першага чытання апавядання Янкі Сіпакова “Любая мая Беларусь!” настаўнікам і вывучэння ўспрыняцця гэтага твора вучнямі можна прапанаваць самастойную работу з мэтай фарміравання чытацкай адукаванасці.

*Паважаны сябар!*

*Для самастойнай работы ў якасці мастацка-пазнавальнага твора выбрана апавяданне* ***Янкі Сіпакова “Любая мая Беларусь!”*** *(с. 63–65). Перачытай яго змест яшчэ раз, адкажы на наступныя пытанні і выканай заданні.*

**1. Да прачытанага твора складзі і запішы 2 пытанні. Пачаць можна са слоў *чаму*, *якія*, *пра каго*, *што*, *хто*, *дзе*, *з чым*.**

**2. Да якіх вобразаў Радзімы Янка Сіпакоў падабраў слова *самы*? Знайдзі адказ у тэксце і запішы неабходныя словы ў воблачкі.**

\_\_\_\_\_\_\_

\_\_\_\_\_\_\_

\_\_\_\_\_\_\_\_

\_*палі*\_\_\_\_\_\_

\_\_\_\_\_\_\_

\_\_\_\_\_\_\_

\_\_\_\_\_\_\_

**3. Чаму аўтар назваў нашу Радзіму зялёнай і сінявокай? Працягні сказ, выпісаўшы яго з тэксту.**

Таму што ў нас…

**4. Па якім факце пісьменнік лічыць, што беларусы з’яўляюцца “сваякамі, родзічамі з сербамі”? Сфармулюй і запішы сваю думку.**

**5. Аўтар напісаў гэты тэкст, каб усе зразумелі, што…**

а) Беларусь мае сваю ўнікальную гісторыю, мову, таленавітых людзей, непаўторныя краявіды, карысныя выкапні;

б) Беларусь з’яўляецца самай багатай краінай у свеце;

в) трэба пастаянна цікавіцца гістарычным мінулым і сучаснымі дасягненнямі таленавітых беларусаў;

г) кожны павінен ганарыцца, што з’яўляецца беларусам, і павінен быць патрыётам сваёй Радзімы.

***Адказы:*** 1) пытанні вучня; 2) палі, лугі, аблокі, вятры, крыніцы, лясы, людзі; 3) “…шмат лясоў, рэк і рэчак, вялікіх і малых азёраў”; 4) Таму што ў беларускіх і сербскіх песнях сустракаецца аднолькавы вобраз ракі Дунай; 5) г.

Дамашняе заданне

Падрыхтаваць выразнае чытанне твора (заданне 7, с. 66).

Падвядзенне вынікаў урока

- З якой мэтай пісьменнікі ствараюць такія тэксты, як “Любая мая Беларусь!” Янкі Сіпакова?

Урок 19. Пятрусь Броўка. “Дарагая Беларусь”

**ЗАДАЧЫ:** удасканальваць навык правільнага вымаўлення гукаў, захоўваць акцэнталагічныя нормы пры чытанні; фарміраваць у вучняў вобразныя ўяўленні пра Радзіму сродкамі мастацкага паэтычнага слова; развіваць уменне вызначаць у вершы вобразныя словы, тэму і асноўную думку, выказваць аўтарскія адносіны да вобраза Беларусі, вучнёўскія — да верша; працягваць выхаванне патрыятычных пачуццяў.

**АБСТАЛЯВАННЕ:** крыжаванка, пытанні на картках.

Ход урока

На этапе праверкі дамашняга задання слухаецца і ацэньваецца выразнае чытанне апавядання Янкі Сіпакова “Любая мая Беларусь!”.

Маўленчая размінка праводзіцца на падставе ўрыўка з верша Уладзіміра Карызны “Светлы край” (с. 67), які спачатку чытае сам настаўнік.

*Гутарка па пытаннях:*

- Якімі вобразамі Радзімы захапляецца паэт? *(Чаборам, рабінай, блакітам азёр, борам, суніцамі.)*

- Па чым можна здагадацца, што Уладзімір Карызна таксама любіць сваю Радзіму? *(Па змесце першага і двух апошніх радкоў.)*

Можна нагадаць, што паэт Уладзімір Карызна стаў аўтарам слоў сучаснага Дзяржаўнага гімна Рэспублікі Беларусь. Мэтазгодна звярнуцца да тэксту гімна ці асобных яго радкоў і пацікавіцца, што называецца гімнам і калі ён выконваецца.

Настаўнік прапануе вучням спачатку самастойна патрэніравацца правільна вымаўляць гукі вылучаных літар у вершы, а пасля прадэманстраваць якаснае чытанне перад усім класам.

Работа з вершам Петруся Броўкі “Дарагая Беларусь”

Літаратурная віктарына па вывучаных у ІІІ класе творах на тэму Радзімы. Настаўнік чытае ўрывак, а вучні павінны ўспомніць яго назву і аўтара.

а) Куды ні глянь — лясы шумяць,

Цвіце за полем гай,

А поле — вокам не абняць.

І гэта ўсё — мой край.

Пшаніца, жыта на палях,

Усюды ўраджай,

Стагі, як горы, на лугах.

І гэта ўсё — мой край.

*(Адам Русак. “Мой край”.)*

б) Не проста ў словы я гуляю —

На мове роднай размаўляю.

У час свiтальны, вечаровы

Кажу пяшчоты цёплай словы:

— Дзень добры, сонейка над гаем!

Свяцi ярчэй над родным краем…

*(Мікола Мятліцкі. “На мове роднай”.)*

в) Мой родны Мінск,

Пад небам жураўліным

Жыві, квітней пад зоркай залатой.

Ты для мяне на ўсёй зямлі — адзіны,

Цябе люблю я ўсёй душой.

*(Пімен Панчанка. “Песня пра Мінск”.)*

г) Водар хваёвы,

Сіняе неба,

Кожнае ранне

Рады я хлебу.

Рады я ўсходам

Веснімі днямі

І як гамоніць

Ён каласамі.

*(Пятрусь Броўка. “Песня хлебу”.)*

Лексічная работа са словам***удзяка***(рубрыка “Слоўнік”, с. 67).

Выразнае чытанне верша Петруся Броўкі “Дарагая Беларусь” настаўнікам. Высвятленне першаснага ўспрыняцця тэксту вучнямі: ці спадабаўся твор? Чаму?

Чытанне верша вучнямі ўголас па строфах, а затым — цалкам з мэтай высвятлення аўтарскага настрою і інтанацыі. Пры неабходнасці можна выкарыстаць “Слоўнік-памочнік для вызначэння настрою” і “Слоўнік-памочнік для вызначэння інтанацыі”, што былі змешчаныя на форзацы 2 часткі 2 “Літаратурнага чытання” для вучняў ІІІ класа.

Аналіз твора праводзіцца па пытаннях і заданнях 1–6 падручніка (с. 69): выбарачнае чытанне, вызначэнне вобразных слоў і выразаў, тэмы і асноўнай думкі верша. Слоўнае маляванне карцін, адлюстраваных у вершы. *(Адзначыць любоў паэта да Радзімы, яго захапленне прыродай.)* Работу з заданнем 3 настаўнік можа арганізаваць па варыянтах. Адны вучні (варыянт 1) шукаюць вобразныя словазлучэнні з прыметнікамі *(край любімы, дарагая Беларусь, залацістыя прасторы, галасісты шумны бор)*, іншыя (варыянт 2) — з дзеясловамі *(Ты (Беларусь) нас ласкай атуліла, ты…узрасла, сталіца…расцвіла)*.

Работа з вызначэннем тону, тэмпу, лагічных паўз для выразнага чытання верша (заданне 7). *(Верш чытаецца ўзнёсла, з клічнай інтанацыяй. Тэмп звычайны, няхуткі. Лагічныя націскі падаюць на аднародныя члены сказа і зваротак “Дарагая Беларусь!”.)*

Работа па змесце “Творчага задання” (с. 69): намаляваць вусна свой любімы куточак Беларусі. Дома вучні могуць выканаць малюнак або фотаздымак па гэтай тэме.

Чытанне і асэнсаванне прыказак пра Радзіму (с. 69). Вучням прапануецца патлумачыць іх сэнс з дапамогай задання-дыялогу “Растлумач чаму?”. Настаўнік называе прыказку, задае пытанне “Чаму?” і прапануе вучням патлумачыць, як яны разумеюць яе сэнс.

Калі дазваляе час, можна запоўніць крыжаванку “Беларусь”. На дошцы ці экране тэлевізара настаўнік змяшчае яе агульны выгляд, затым чытае змест пытанняў, а вучні адказваюць на іх. Таксама можна арганізаваць і самастойную работу па картках.

**ь**

5

**1Б**

2

**е**

**3л**

**а**

**р**

**7с**

**у**

6

8

4

1. Дрэва, якое найбольш распаўсюджана па ўсёй тэрыторыі Беларусі, часта апяваецца паэтамі ў вершах. *(Бяроза.)*

2. Сучасныя беларусы лічаць самым дарагім багаццем сваёй краіны. *(Лес.)*

3. Прапушчанае слова-прыметнік у радку верша “Дарагая Беларусь”: “Слаўлю я свой край …” *(Любімы.)*

4. Прозвішча аўтара вершаў “Песня хлебу”, “Дарагая Беларусь”. *(Броўка.)*

5. Насціл з бярвення або галля для пераезду цераз балота, гразкае месца. *(Грэбля.)*

6. Прозвішча кампазітара, аўтара песень “Люблю цябе, Белая Русь”, “Мой родны кут”. *(Лучанок.)*

7. Птушка, герой беларускіх народных песень. *(Салавей.)*

8. Сінонім да слова ***Радзіма***. *(Бацькаўшчына.)*

Дамашняе заданне

Падрыхтаваць выразнае чытанне верша.

Падвядзенне вынікаў урока

**-** Чаму звычайна для кожнага чалавека яго краіна з’яўляецца мілай і дарагой? Паразважайце.

Урок 20. Навум Гальпяровіч. “Бацька гарадоў беларускіх”

**ЗАДАЧЫ:** фарміраваць чытацкія ўменні (знаходзіць у апавяданні з дапамогай выбарачнага чытання адказы на пытанні настаўніка, вызначаць персанажаў твора, аўтарскія адносіны да іх); выхоўваць цікавасць да чытання навукова-пазнавальных твораў пра гістарычнае мінулае Айчыны.

**АБСТАЛЯВАННЕ:** фотаздымкі аргана, выспы, прастола, стромы.

Ход урока

Праверка дамашняга задання: 6–8 вучняў выразна чытаюць уголас вершПетрусяБроўкі “Дарагая Беларусь”.

Работа з тэкстам Навума Гальпяровіча “Бацька гарадоў беларускіх”

Узнаўленне ведаў, набытых на ўроках “Чалавек і свет (“Мая Радзіма — Беларусь”)” пра Сафійскі сабор у Полацку (рубрыка “Успомніце”, с. 70).

Разважанне вучняў пра магчымы змест апавядання “Бацька гарадоў беларускіх” па загалоўку (рубрыка “Успомніце”).

Узбагачэнне лексічнага запасу вучняў: работа са словамі да твора Навума Гальпяровіча, дэманстрацыя фотаздымкаў *аргана*, *выспы*, *трона*, *стромы* (рубрыка “Слоўнік”).

Чытанне тэксту настаўнікам. Высвятленне першаснага ўспрыняцця твора: якія факты з прачытанага вам асабліва спадабаліся і запомніліся? Чаму?

Паўторнае самастойнае чытанне тэксту вучнямі: запомніць і назваць імёны славутых асоб, старажытныя мясціны Полацка, якія апісаныя аўтарам у творы. *(Дойлід Іаан, манахіня і асветніца Еўфрасіння Полацкая, князёўна Рагнеда, князь Усяслаў Чарадзей; Сафійскі сабор, рэкі Дзвіна і Палата, Спаса-Еўфрасіннеўская царква, вал, Чырвоны мост.)*

Аналітычная гутарка на падставе пытанняў і заданняў 1–6 (с. 74): выбарачнае чытанне, вызначэнне аўтарскіх адносін да сваіх персанажаў, фармуляванне тэмы і галоўнай думкі апавядання. *(Паказ патрыятычных адносін празаіка да славутых людзей і мясцін малой радзімы.)*

- Чаму апавяданне Навума Гальпяровіча “Бацька гарадоў беларускіх” можна назваць навукова-пазнавальным творам?У чым яно сугучна з творам Янкі Сіпакова “Любая мая Беларусь!”? Паразважайце. *(Акрамя ўласных пісьменніцкіх уражанняў і эмоцый, што, безумоўна, надае мастацкасць, прысутнічае і навуковы характар. Абодва творы носяць навукова-пазнавальны, ці навукова-папулярны, характар, напоўнены канкрэтнымі гістарычнымі звесткамі з гісторыі нашай Айчыны.)*

-Разгледзьце фрэску, на якой вы бачыце твар Еўфрасінні Полацкай, і рэпрадукцыю карціны Язэпа Драздовіча “Усяслаў Чарадзей пад Гародняй”. Чаму мастакі розных стагоддзяў палічылі вартым паказаць нашчадкам аблічча гэтых славутых асоб? *(Напэўна, каб паказаць сучаснікам прыклад, як трэба жыць і служыць на карысць свайму народу і Радзіме.)*

Адпрацоўка выразнага чытання твора па абзацах, пераход да чытання цалкам.

Дамашняе заданне

Падрыхтаваць выразнае чытанне апавядання. Выканаць па жаданні “Творчае заданне” на с. 74.

Падвядзенне вынікаў урока

- З якой мэтай, на вашу думку, такія пісьменнікі, як Навум Гальпяровіч і Янка Сіпакоў, пішуць навукова-пазнавальныя тэксты пра сваю краіну?

Урок 21. Алесь Каско. “Горад з Белаю вежаю”

**ЗАДАЧЫ:** узбагачаць маўленне вучняў лексікай твора; фарміраваць уменне характарызаваць літаратурных герояў па ўчынках; вучыць выказваць уласныя адносіны да зместу твора і вызначаць аўтарскія адносіны да сваіх герояў, развіваць літаратурна-творчыя здольнасці вучняў; выхоўваць цікавасць да гістарычнай спадчыны Беларусі.

Ход урока

Настаўнік і вучні класа на этапе праверкі дамашняга задання слухаюць і ацэньваюць падрыхтаванае выразнае чытанне апавяданняНавума Гальпяровіча “Бацька гарадоў беларускіх”. А таксама даецца магчымасць падрыхтаваным вучням прадэманстраваць і вусна апісаць 3-4 фотаздымкі славутых мясцін Полацка (“Творчае заданне”, с. 74).

Работа з апавяданнем Алеся Каско “Горад з Белаю вежаю”

Работа па рубрыцы “Успомніце” (с. 75).

Арганізацыя работы з незразумелымі словамі з апавядання “Горад з Белаю вежаю” (рубрыка “Слоўнік”, с. 75). З мэтай якаснага і эфектыўнага разумення лексічнага значэння асобных слоў настаўнік пры тлумачэнні прапануе для прыкладу ўласныя сказы з гэтымі словамі.

Чытанне твора настаўнікам. Абмен уражаннямі пасля чытання.

Аналітычная работа па тэксце. На гэты раз рэкамендуем настаўніку спачатку задаць вучням пытанні і заданні 1, 3–6 метадычнага апарату падручніка, а затым акцэнтаваць увагу на заданні 2 (с. 78). Пры супастаўленні тэксту-апісання Алеся Каско і фотаздымка Камянецкай вежы (заданне 4), змешчанага на с. 77, вучні зробяць вывады, што знешні выгляд помніка за многія стагоддзі не змяніўся, безумоўна, дзякуючы беражлівым адносінам людзей.

Затым настаўнік прапануе класу вызначыць тэму твора: пра што ў ім апавядаецца? Можна скарыстацца форзацам 2, на якім змешчаны “Слоўнік-памочнік для вызначэння тэм твораў”. Уважлівыя вучні скажуць пра зварот пісьменніка Алеся Каско да гістарычнай спадчыны сваёй Радзімы — да паходжання назваў горада і старажытнага помніка дойлідства.

Падчас падрыхтоўкі вучняў да задання 2 настаўнік паведаміць ім пра фальклорную аснову твора Алеся Каско, які ў змест свайго апавядання ўвёў народнае паданне. Яно пачынаецца ад пачатку твора і да радка “Вось такое паданне пра паходжанне Камянца”. Пасля перачытвання ўрыўка ўслых 1-2 вучні пераказваюць яго змест па апорных словазлучэннях і сказах.

Разгляд і абмеркаванне фотаздымка манумента “Смага” па пытаннях падручніка (рубрыка “У свеце прыгожага”, с. 79, 80). Работа арганізуецца згодна з парадкам, які вызначаны ў змесце самой рубрыкі. Пад канец гутаркі настаўнік прапануе вучням самастойна пазнаёміцца з інфармацыяй пра гістарычную аснову ўзнікнення манумента “Смага” (рубрыка “Цікава ведаць”, с. 80).

Дамашняе заданне

Падрыхтаваць пераказ зместу падання пра паходжанне назвы горада Камянец па апорных словазлучэннях і сказах (заданне 2, с. 78, 79).

Падвядзенне вынікаў урока

**-** Паразважайце, чаму пісьменнікі ствараюць тэксты гісторыка-пазнавальнага характару.

Урок 22. Канстанцыя Буйло. “Люблю”

**ЗАДАЧЫ:** фарміраваць навык правільнага чытання і вымаўлення гукаў па-беларуску; развіваць чытацкія ўменні (знаходзіць у паэтычным творы мастацкія словы і выразы, тлумачыць іх значэнне; вызначаць аўтарскія адносіны да Радзімы; вучыць правільна рабіць паўзы, падбіраць патрэбную інтанацыю); выхоўваць патрыятычныя пачуцці.

**АБСТАЛЯВАННЕ:** партрэт Канстанцыі Буйло, аўдыязапіспесні “Люблю наш край”.

Ход урока

У час праверкі дамашняга заданнянастаўнік выклікае некалькіх вучняў і ацэньвае іх адказы: падрыхтаваны пераказ зместу падання пра паходжанне назвы горада Камянец па апорных словазлучэннях і сказах (заданне 2, с. 78, 79).

Маўленчая размінка.Вучні самастойна чытаюць верш Васіля Жуковіча “Зямля” (с. 81).

*Гутарка па пытаннях:*

- Чаму верш называецца “Зямля”?

- У якія поры года асабліва падабаецца паэту родная зямля? Дакажыце сваю думку адпаведнымі радкамі. *(Вясной і летам: “У травах і красках зямліцу люблю…”; восенню: “і ў цёплых завеях барвовых лістоў…”; зімою: “і ў цішы прасторнай бухматых снягоў”.)*

- Якімі рысамі характару, на вашу думку, надзелены сам аўтар? *(Паэт Васіль Жуковіч у гэтым вершы выступае чалавекам, які захапляецца і любіць сваю малую радзіму.)*

Выразнае і правільнае вымаўленне гукаў вучнямі.

Лексічная работа са словамі ***бухматы*** і ***ірдзець*** (рубрыка “Слоўнік”, с. 81).

Работа з вершам Канстанцыі Буйло “Люблю”

Уступнае слова настаўніка.Дэманструецца партрэт Канстанцыі Буйло.

- Перад вамі партрэт былой настаўніцы, беларускай паэтэсы, заслужанага дзеяча культуры Беларусі. Гэта жанчына за сваё жыццё выдала шмат паэтычных зборнікаў. Самы першы выйшаў у 1914 годзе пад назваю “Курганная кветка”.

У 1923 годзе Канстанцыя Буйло пераехала на пастаяннае жыхарства ў Маскву, дзе і жыла да самай смерці. Знаходзячыся далёка ад Беларусі, яна ніколі не забывала роднай мовы, працягвала пісаць і друкавацца па-беларуску. Выдала некалькі кніг паэзіі не толькі для дарослых, але і для дзяцей: “Юрачка” (1957), “У бляску зор” (1968), “Вясной” (1984).

Калі паэтэса памерла, урну з яе прахам перавезлі ў вёску Вішнева Валожынскага раёна. У гонар Канстанцыі Буйло названа вуліца ў Мінску, устаноўлена мемарыяльная дошка на Вішнеўскай сярэдняй школе Валожынскага раёна, якой прысвоена яе імя.

Многія вершы Канстанцыі Буйло пакладзены на музыку. Асабліва шырокую вядомасць мае песня “Люблю наш край”, якая стала народнай.

Чытанне верша “Люблю” настаўнікам. Высвятленне першаснага ўспрыняцця твора вучнямі: “Ці спадабаўся вам гэты верш? Чаму?”.

Перачытванне твора вучнямі з мэтай адказу на пытанне 1 метадычнага апарату (с. 83).

Аналіз твора будуецца па пытаннях і заданнях 2–6, змешчаных на с. 83 падручніка. *(Адказам на пытанне 6 стануць радкі “І восень сумную люблю я, / І першы звон сярпоў і кос, / Як выйдуць жнеі збожжа жаці, / А касары — на сенакос.” “І песню родную люблю я, / Што ў полі жнеі запяюць”.)*

Вучні адзначаюць, што ў даўно мінулы час шмат працы па гаспадарцы беларусы выконвалі ўручную. У наш час касца яшчэ можна ўбачыць, а вось спеў жней удаецца пачуць толькі ў час тэатралізаваных зажынак. На палях працуюць камбайны.

- Якая асноўная думка закладзена паэтэсай у гэтым вершы?

Вучні адзначаць любоў паэтэсы да роднай старонкі і беларускага народа, скажуць пра адлюстраванне Канстанцыяй Буйло прыгажосці прыроды ва ўсе поры года.

Работа па падрыхтоўцы да выразнага чытання верша: выбар тону, пазначэнне лагічных націскаў у радках.

- З якім настроем і інтанацыяй трэба чытаць верш Канстанцыі Буйло? *(З радасным і шчаслівым настроем, з сардэчнай і спакойнай інтанацыяй.)*

Пры неабходнасці настаўнік можа парэкамендаваць класу карыстацца слоўнікамі- памочнікамі для вызначэння настрою і інтанацыі, з якімі вучні пазнаёміліся ў ІІІ класе.

З мэтай дэманстрацыі песеннасці верша “Люблю” настаўнік прапануе класу паслухаць і абмеркаваць песню “Люблю наш край” (рубрыка “У свеце прыгожага”, с. 84, заданне 1).

Работа з рэпрадукцыяй карціны расійскага мастака Уладзіміра Жданава “Палессе. Вясна на хутары” з выкарыстаннем пытанняў 1–3 падручніка (рубрыка “У свеце прыгожага”, заданні 2 і 3). Дзейнасць вучняў арганізуецца згодна з прапісаным парадкам у змесце рубрыкі.

Дамашняе заданне

Падрыхтаваць выразнае чытанне верша (заданні 7 і 8, с. 83).

Падвядзенне вынікаў урока

- Якія важныя думкі ў вас, чытачоў, абудзілі творы паэтаў Васіля Жуковіча, Канстанцыі Буйло і мастака Уладзіміра Жданава?

- Якімі якасцямі і рысамі характару, на вашу думку, трэба валодаць, каб ствараць такія высокамастацкія вершы і карціны?

Урок 23. Падагульняльныя заняткі па раздзеле “Чалавек і Радзіма”

**ЗАДАЧЫ:** сістэматызаваць, замацаваць і падагульніць веды вучняў па вывучаных творах; развіваць уменне разважаць над сэнсам прыказак; актывізаваць чытацкі інтарэс да самастойнага пошуку кніг на тэму гістарычнага мінулага і сучаснага жыцця на Радзіме; развіваць звязнае маўленне і творчае мысленневучняў; выхоўваць павагу і любоў да Айчыны.

**АБСТАЛЯВАННЕ:** крыжаванка.

Ход урока

Праверка дамашняга задання: 5–7 вучняў на адзнаку выразна чытаюць вершКанстанцыі Буйло “Люблю”. Слухаюцца падрыхтаваныя вусныя аповеды чацвёртакласнікаў пра бацькоў і іх адносіны да роднага краю (заданне 8, с. 83).

Работа па падагульненні вывучанага па раздзеле “Чалавек і Радзіма”

Паўтарэнне і замацаванне ведаў настаўнік праводзіць па распрацаваным метадычным апараце падрубрык “Ведаем…” і “Разважаем…” раздзела “Праверце сябе” (падручнік, с. 85–88). Настаўнік або вучань класа чытае прапанаваныя пытанні. Дзеці даюць вусныя адказы.

Пры наяўнасці часу дадаткова можна прапанаваць вучням адказаць на пытанні крыжаванкі “Радзіма”.

**1**

5

**Р**

**а**

**3д**

**4з**

**і**

**а**

**м**

6

7

2

1. Назва абласнога горада Беларусі. *(Брэст.)*

2. Горад, які ў старажытныя часы называлі бацькам гарадоў беларускіх. *(Полацк.)*

3. Назва ракі, па якой пралягаў шлях “з варагаў у грэкі”. *(Дняпро.)*

4. Цар беларускіх лясоў. *(Зубр.)*

5. Прозвішча аўтара апавядання “Любая мая Беларусь!”. *(Сіпакоў.)*

6. Месцазнаходжанне Камянецкай вежы. *(Камянец.)*

7. Аўтар верша “Люблю цябе, Белая Русь”. *(Карызна.)*

Па меркаванні настаўніка можна правесці пісьмовую праверачную работу:

1. **Хто аўтар твора? Злучы адпаведнымі лініямі.**

“Люблю цябе, Белая Русь”

К. Буйло

“Дарагая Беларусь”

У. Карызна

“Люблю”

П. Броўка

“Горад з Белаю вежаю”

А. Каско

“Бацька гарадоў беларускіх”

Н. Гальпяровіч

**2. У якім творы пісьменнік апавядае пра зялёна-сіні выгляд нашай краіны Беларусі?**

а) “Дарагая Беларусь” П. Броўкі;

б) “Горад з Белаю вежаю” А. Каско;

в) “Любая мая Беларусь!” Я. Сіпакова;

г) “Бацька гарадоў беларускіх” Н. Гальпяровіча.

**3. Устанаві адпаведнасць паміж тэмай і творам. Для гэтага да кожнага элемента першага слупка падбяры пазіцыю з другога. Адказ запішы ў выглядзе набору літар і лічбаў, захоўваючы алфавітную паслядоўнасць. Напрыклад: *А3, Б2, В1*.**

|  |  |
| --- | --- |
| **Тэмы** | **Творы** |
| А. Тэма прыгажосці роднага краю ў розныя поры года | 1. “Горад з Белаю вежаю” А. Каско |
| Б. Славутыя мясціны і вядомыя людзі старажытнага Полацка | 2. “Бацька гарадоў беларускіх” Н. Гальпяровіча |
| В. Паходжанне назвы горада Камянец і Камянецкай вежы | 3. “Любая мая Беларусь!” Я. Сіпакова |
| Г. Тэма прыгажосці Беларусі, асаблівасцей клімату і характару яе людзей, сувязі беларусаў з іншымі славянскімі народамі | 4. “Люблю” К. Буйло |

**4. Падкрэслі словы, з дапамогай якіх паэтэса Канстанцыя Буйло апісвае, ажыўляе родны край.**

Люблю зіму з яе марозам,

Што вокны прыбярэ ва ўзор,

І белы снег, што, укрыўшы поле,

Ірдзіцца бляскам ясных зор.

**5. У якім паэтычным творы аўтар выказаў сваю любоў да Беларусі і захапленне беларускімі краявідамі, гасціннымі і таленавітымі людзьмі, слаўнай гісторыяй Беларусі?**

а) “Люблю цябе, Белая Русь”;

б) “Бацька гарадоў беларускіх”;

в) “Горад з Белаю вежаю”;

г) “Дарагая Беларусь”.

Адказы:

1) “Люблю цябе, Белая Русь” У. Карызны, “Дарагая Беларусь” П. Броўкі, “Люблю” К. Буйло, “Бацька гарадоў беларускіх” Н. Гальпяровіча;

2) в;

3) А4, Б2, В1, Г3;

4) (зіма) прыбярэ; (снег), укрыўшы (поле), / Ірдзіцца бляскам ясных зор;

5) а.

Дамашняе заданне

Падрыхтавацца да ўрока пазакласнага чытанняна тэму “Люблю наш край — старонку гэту…”.

Рэфлексіўны этап

Настаўнік прапануе вучням яшчэ раз звярнуць увагу на змест задач, што прапісаны на с. 59 падручніка, і ацаніць сваю дзейнасць па іх рэалізацыі з прывядзеннем адпаведных прыкладаў з мастацкіх твораў гэтага раздзела.

Урок 24. Пазакласнае чытанне на тэму “Люблю наш край — старонку гэту…”

**ЗАДАЧЫ:** на аснове вершаў сучасных паэтаў пашырыць уяўленні вучняў па патрыятычнай тэматыцы; на практычным узроўні засвойваць у працэсе працы над творам паняцці “характарыстыка героя”, “пейзаж”, “мастацкае (вобразнае) слова” і “галоўная думка”; зацікавіць чытаннем твораў пра родны кут і Радзіму.

**АБСТАЛЯВАННЕ:** відэаролік на песню “Люблю наш край ” (сл. К. Буйло, музыка народная, у апрацоўцы А. Багатырова); кніжная выстава па тэме ўрока; партрэты Васіля Жуковіча і Міхася Пазнякова.

Ход урока

Урок пачынаецца ***з*** ***прагляду*** ***відэароліка і слухання песні “Люблю наш край”***(выконвае ансамбль “Бяседа”).

***Уступнае слова і гутарка*** настаўніка з вучнямі класа па пытаннях і заданнях.

- Дарагія сябры, ужо другі раз вы пачулі гэту песню. Узгадайце аўтара яе слоў і калі яна была напісана. *(На занятках па літаратурным чытанні вучні даведаліся пра Канстанцыю Буйло і пра год напісання слоў — 1913.)* Больш чым сто гадоў таму таленавітая паэтэса так пранікнёна і глыбока выказала сваю любоў да роднай Беларусі.

У наш час таксама ёсць паэты, якія выказваюць сваю любоў да сучаснай Бацькаўшчыны. На ўроку мы звернем увагу на змест вершаў на патрыятычную тэму, якія напісалі Васіль Жуковіч, Міхась Пазнякоў і іншыя сучаснікі.

Дэманструюцца партрэты паэтаў.

Васіль Жуковіч родам з Брэстчыны, Камянецкага раёна. Якраз з таго краю, дзе знаходзіцца Камянецкі слуп. Гэта вядомы дзіцячы пісьменнік. Некаторыя яго вершы, загадкі вы вывучалі ў ІІ і ІІІ класах (вершы “Мае сябры”, “Маладая восень”, “З гары”, “Сям’я”; “Цудоўныя святы”). Зараз Васіль Жуковіч жыве ў Мінску.

Міхась Пазнякоў нарадзіўся ў Быхаўскім раёне Магілёўскай вобласці. Ён таксама з’яўляецца дзіцячым пісьменнікам, на вершах і загадках якога вырасла ўжо не адно пакаленне. Вершы гэтага аўтара (“Хлеб”, “Садзім алею”, “Родная мова”) вывучалі ў ІІ класе, твор “Помнік герою” — у ІІІ класе.

Паведамленне тэмы і задач заняткаў.

***Асноўны змест*** урокаскладаюць прыведзеныя ў вучэбнай праграме вершы гэтых і іншых паэтаў. Партрэты пісьменнікаў рэкамендуем абавязкова дэманстраваць.

Далейшы ход урока пабудаваны на прынцыпах праблемнага навучання, калі настаўнік спачатку перад вучнямі ставіць шырокае пытанне, а яны за пэўны час самастойна даюць на яго адказ.

На дошцы, экране ці на ватмане змяшчаецца некалькі пытанняў, адказы на якія чацвёртакласнікам патрэбна будзе знайсці на працягу ўрока. Пытанні настаўнік можа задаваць і паступова. Пад канец заняткаў пажадана, каб яны былі агучаны ўсе разам для этапу падагульнення.

**Якім прадстаўляюць сучасныя паэты ў вершах вобраз беларуса?**

Каб адказаць на першае пытанне, настаўнік прапануе вучням самастойна перачытаць яшчэ раз верш Васіля Жуковіча “Беларус” і Алеся Пісьмянкова — “Мы — беларусы”. Падчас адказу дзеці ў першым творы адзначаць гонар за прыналежнасць да беларускай нацыі, сяброўства з іншымі людзьмі, адкрытасць беларуса і яго свабодалюбства, любоў да прыроды, мовы, вернасць запаветам продкаў. У другім творы неабходна звярнуць увагу на наступныя якасці партрэта і характару: наяўнасць русых валасоў, любоў беларусаў да свайго краю, іх мужнасць і лагоднасць, працавітасць, зацікаўленасць сваім радаводам і гонар за продкаў.

**Чым адметны беларускі пейзаж?**

**Якімі яго вобразамі захапляюцца аўтары паэтычных твораў?**

Дэманструецца другое пытанне.

Адказ вучні рыхтуюць на аснове вершаў Васіля Жуковіча “Беларуская старонка” і Уладзіміра Карызны — “Песня аб родным”.

Трэцяе пытанне:

**Што такое Радзіма, родны край?**

**Чаму яны з’яўляюцца для чалавека дарагімі і цудоўнымі?**

Чацвёртакласнікам можна прапанаваць перачытаць і самастойна падрыхтаваць вусны аповед па 2-3 вершах: “Радзіма”, “У родным краі” Міхася Пазнякова, “Няма даражэйшай зямлі”, “Цудоўная краіна” Васіля Жуковіча “Два словы” і Яўгена Крупенькі *(на выбар настаўніка)*.

**Каго можна назваць сапраўдным грамадзянінам, сынам Радзімы?**

Заслухаўшы разважанні дзяцей, настаўнік прапануе ім пашукаць адказ на пытанне ў вершы Міхася Пазнякова “Адказ сыну”.

Знаёмства з кніжнай выставай па тэме заняткаў

Дэманстрацыя вокладак, ілюстрацый і зачытванне яркіх радкоў, сказаў, урыўкаў з новых твораў.

Падагульненне

Настаўнік звяртае ўвагу на ўсе праблемныя пытанні, з якімі працавалі вучні, і прапануе адказаць яшчэ на наступныя:

- Якімі новымі ведамі вы сёння ўзбагаціліся?

- Якія мастацкія творы нашых паэтаў-сучаснікаў прымусілі вас задумацца? Пра што?

Кантрольна-ацэначны этап

Настаўнік дае вусную характарыстыку дзейнасці некаторых вучняў, адзначае іх моцныя і слабыя бакі працы, акцэнтуе ўвагу на прыёмы атрымаць высокія балы на будучых занятках.

Дамашняе заданне

Настаўнік прапануе на наступны ўрок пазакласнага чытання па тэме “Паэтычны вянок роднаму слову і кнізе” самастойна прачытаць творы Міколы Арочкі “Цяжкае пытанне”, Лёлі Багдановіч “Мы дзеці мовы беларускай”, Петруся Броўкі “Родныя словы”, Тамары Бунта “Добры дзень!”, Васіля Віткі “Слова”, “Шляхі-дарогі”, Васіля Жуковіча “Кніга”, Анатоля Зэкава “Дзве мовы”, Анатоля Канапелькі “Роднае слова”, Міхася Пазнякова “Скарына”, Пімена Панчанкі “Хлебныя словы”, Генадзя Пашкова “Родная мова”, Пятра Прыходзькі “Твая мова”, Юрася Свіркі “Словы” і Міколы Чарняўскага “Прыгода з Коскаю”.